Likumprojekts

**Grozījumi Latvijas Sodu izpildes kodeksā**

Izdarīt Latvijas Sodu izpildes kodeksā šādus grozījumus:

1. Papildināt kodeksu ar 20.2 pantu šādā redakcijā:

"**20.2 pants. Brīvības atņemšanas iestādes apmeklēšana**

Personām, kas ierodas brīvības atņemšanas iestādē, lai apmeklētu notiesātos vai pildītu profesionālos pienākumus, aizliegts atrasties alkohola, narkotisko, toksisko vai psihotropo vielu ietekmē."

2. Papildināt kodeksu ar divpadsmito "A" nodaļu šādā redakcijā:

"**Divpadsmitā "A" nodaļa**

**Administratīvie pārkāpumi kriminālsodu izpildes jomā un kompetence administratīvo pārkāpumu procesā**

**76.1 pants. Vielu, izstrādājumu un priekšmetu nelikumīga nodošana notiesātajam vai vielu, izstrādājumu un priekšmetu nelikumīga saņemšana no notiesātā**

Par naudas, korespondences, pārtikas produktu, alkohola, kā arī citu vielu, izstrādājumu un priekšmetu nelikumīgu, no pārbaudes noslēptu nodošanu vai par darbībām ar mērķi jebkurā veidā tos nodot notiesātajam piemēro naudas sodu līdz četrpadsmit naudas soda vienībām.

Par vielu, izstrādājumu un priekšmetu nelikumīgu saņemšanu no notiesātā piemēro naudas sodu līdz četrpadsmit naudas soda vienībām.

**76.2 pants. Policijas kontroles noteikumu pārkāpšana**

Par policijas kontroles noteikumu pārkāpšanu, ja to izdarījusi persona, kurai noteikta policijas kontrole, piemēro naudas sodu līdz četrpadsmit naudas soda vienībām.

**76.3 pants. Kompetence administratīvo pārkāpumu procesā**

Administratīvā pārkāpuma procesu par šā likuma 76.1 un 76.2 pantā minētajiem administratīvajiem pārkāpumiem veic Valsts policija."

3. Papildināt pārejas noteikumus ar 34. punktu šādā redakcijā:

"34. Šā kodeksa divpadsmitā "A" nodaļa stājas spēkā vienlaikus ar Administratīvās atbildības likumu."

Ministru prezidenta biedra,

tieslietu ministra vietā –

zemkopības ministrs

K. Gerhards